钦定古今图书集成/理学汇编/经籍典/第061卷
## 钦定古今图书集成/理学汇编/经籍典/第061卷

| 钦定古今图书集成 理学汇编 第六十一卷 |

| |

钦定古今图书集成理学汇编经籍典

第六十一卷目录

易经部汇考三

宋李纲梁谿易传内篇〈自序〉

李纲梁谿易传外篇〈自序〉

朱震周易集传易图易丛说〈进表　自序〉

郭雍家传易说〈自序〉

沈该易小传〈自序〉

张行成元包数总义〈自序〉

张行成周易通变〈自序　进易书状〉

都洁易变体〈张九成序〉

赵彦肃复斋易说〈行实　喻仲可跋　许兴裔跋〉

吴沆易璇玑〈自序〉

李椿年逍遥公易解〈胡铨序〉

李衡周易义海撮要〈自序　周汝能后序〉

杨万里诚斋易传〈自序　后序　吴澂跋　郑希圣跋　朱良育跋　张时

彻序〉

林栗周易经传集解〈自序〉

曾穜大易粹言〈自序　程九万跋　李祐之跋　张嗣古跋〉

吕祖谦古易〈自序　朱熹跋　又辩〉

吕祖谦古易音训〈朱鉴跋　王柏序〉

朱熹易学启蒙〈自序〉

朱熹蓍卦考误〈自序〉

朱熹损益象说〈黄干跋〉

朱鉴集文公易说〈自序〉

张浚紫岩易传〈张献之跋　郭朴后序〉

刘文郁周易宏纲〈杨万里序〉

经籍典第六十一卷

### 宋李纲梁谿易传内篇十卷

### 按纲自序内篇六经皆所以载道而易以道阴阳故刚柔相推而生变化天道备矣圣人系辞焉而明吉凶以尽人事所以和同天人之际而使之无间也古

文：日月为易，日，阳也；月，阴也。月遄日迈，一昼一夜，相
推而生明。阳奇阴偶，一刚一柔，相推而成卦。故曰：“阴
阳之义配日月。”又曰：“刚柔者，昼夜之象也。”圣人观变
于阴阳而立卦，发挥于刚柔而生爻。卦爻具而谓之
《易》者，盖专以变易为义，先儒谓《易》含三义，有不易、简
易之意者，非也。故自太极兆而为奇偶，自奇偶积而
为乾坤，自乾坤索而为六子，自八卦相重相错而为
六十四卦，无非变者。六爻之义，《易》以贯，变动不居，周
流六虚，上下无常，刚柔相易，不可为典要，惟变所适，
此所以谓之《易》欤！易也，道也，神也，异名同实，其旨一
也。生生之谓《易》，一阴一阳之谓道，阴阳不测之谓神，
三者浑沦而不相离，语其大则范围天地，语其小则
充足毫末，刻雕众形，橐籥万化，自有形至于无形，自
有心至于无心，莫不综摄乎此，则《易》之为书何为者
耶？载此而已。刚柔有自然之位，进退往来，有自然之
序，消息盈虚，有自然之理；皆所以载天道也，而人事
存焉。是以圣人察卦爻之变，因其有是象，则系之以
是辞，以爱恶情伪之相感为吉凶悔吝之端，以君子
小人之相长为治乱安危之本。其所以告之使避凶
趋吉，虽不离于日用之间，而精义入神有出于思为
之表。和顺于道德而理于义，穷理尽性以致于命。此
学者所以不可不尽心也。《周官》太卜掌三《易》之法，一
曰《连山》，二曰《归藏》，三曰《周易》。其经卦皆八，其别卦皆
六十有四，则自伏羲画八卦，因而重之，六十四卦已
陈矣。《连山》，夏《易》也，以艮为首，故曰《连山》；《归藏》，商《易》也，
以坤为首，故曰《归藏》。孔子观商道于宋，得乾坤焉，盖
《归藏》之书。然而读《易》韦编，至于三绝，作《彖象》《文言》诸
篇以赞明之，则三《易》之书，至《周易》而后大备。故韩宣
子适鲁，见《易象》及《春秋》，曰“吾乃今知周公”之德与周
之所以王矣。《易》卦先后之序，与彖爻之辞，皆文王造
始而周公续终之，故有“王用享于岐山，箕子明夷，利
贞”之语。不然，韩宣子何以知周公之德哉？孔子于《易》，
其说尤详，而《论语》记群弟子问答，独罕于《易》，故曰：“子
所雅言，《诗》《书》《执礼》，皆雅言也。”以《诗》《书》《执礼》为雅言，则
《易》罕言矣。岂非《易》者天道所在，而性与天道，虽子贡
亦有所不得闻故耶？秦焚《诗》《书》《易》以卜筮之书而幸
存。今馀经类多亡阙，而《易》独为完经。盖天相之以垂
训于万世，使一卦一爻有不备者，则乾坤或几乎熄
矣。汉晋间如九师之流，一主于象数而不稽义理，故
其取象，蔓衍迂阔，多悖圣人之意。自王辅嗣以来及
近世学者，一主于义理而不求象数，故其训义与象
相违，因失圣人之意者亦不为少，二者胥失也。夫圣
人极数以定象，立象以尽意。象数者，《易》之所自作而
义理寓焉。舍象数以求意，是犹舍筌蹄而求鱼兔，捐
麹糵而求酒醴也。鱼兔得然后筌蹄可忘，酒醴成然
后糟粕可弃，故必质诸象数而不谬，考诸义理“而不
惑，六通四辟，无所滞碍，然后圣人之意可见焉。”孔子
彖象，盖兼之矣。然而象少义多者，深其阜，眇其根，幽其所以然，使学者精思而自得其故。余以罪谪海上，
端忧多暇，取《易》读之，屏去众说，独以心会。即象数之
幽渺，究理义之精微，于以窥圣人之制作，灿然如据
玑衡以观天，日月星辰经纬昭回之文，吉凶妖祥之
理，皆可历数而周知。喟然叹曰：“不学《易》而涉世，其蹈
祸固宜。罪大不死，乃得穷圣经于荒绝之乡，心醉神
开，恍若有授之者，岂非幸耶？”昔人作《易》于忧患者，非
特智虑不用于时，欲有所表见于后，盖以险阻艰难，
备尝之矣，人之情伪，尽知之矣，然后思深虑危，足以
发难言之妙蕴，“以贻范于将来。”余虽固陋，困穷流离
之甚，其敢忘此？乃以所妄见者著《易传内外篇训释》
《上下经》《上下系》《说卦》《序卦》《杂卦总论》，合为十卷；外篇
《释象》七，《明变》一，《训辞》二，《类占》二，《衍数》二，合为十有三
卷，凡二十有三卷。虽未足以测圣人之意，然发明《易》
学必由象数，以极义理之归，庶几或自此书始也。引
“义比类，反复参错。文辞繁费，所不得已，览者取其意
而勿诮焉”可也。书始于建炎岁次己酉中夏时赴謪
所南征，次郁林。成于庚戌季春时自海上北归，次宁
远，凡期年云。